IS Göteborgissa: Autopalot järkyttivät paikallisia ja keskiviikon vastaisena yönä roihusi jälleen – ”Pelkäsin ensimmäistä kertaa todella”

Palaneet autot oli tiistai-iltana siivottu pois ja tunnelma oli rauhaisa. Osa paikallisista pelkää kuitenkin levottomuuksien jatkuvan ja toivoo poliisilta jämerämpiä otteita.

Göteborgin Frölundassa paloi maanantai-illan ja tiistaiyön aikana kymmeniä autoja. Tiistai-iltana palaneet autot ja jäänteet Molotovin cocktaileista oli jo siivottu pois ja tunnelma oli rauhaisa.

IS tapasi paikallisia asukkaita tiistai-iltana. Osa heistä pelkää levottomuuksien jatkuvan ja toivoo poliisilta jämerämpiä otteita.

Ylläolevalla videolla näkyy silminnäkijän kuvaamaa materiaalia autojen sytyttämisestä.

Joidenkin mielestä taas tilanne ei ole suoraan uhkaava ihmisille.

– Olen töissä tässä vieressä, mutta en pelkää. Se mitä he tekivät on typerää, mutta se kohdistui autoihin eikä ihmisiin, sanoo Madeleine Magnusson.

Osan pelot kävivät toteen tiistain ja keskiviikon välisenä yönä, kun Länsi-Götanmaan alueella paloi jälleen. Tällä kertaa neljä autoa sytytettiin tuleen. Poliisin mukaan autot oli sytytetty samalla tavalla kuin edellisen yönkin autopalot.

Madeleine Magnusson.­

– Tiedän vain sen, mitä olen lukenut. En käsitä, miksi he toimivat niin, lausuu taksinkuljettaja Taha Khosravi.

Khosravin mukaan nuoret käyttävät hyväkseen Ruotsin demokratiaa ja vapautta.

– Poliisilla ei ole valtuuksia tehdä asialle mitään. Lakiin tarvittaisiin muutoksia.

– Omat lapseni pelkäävät. He pyysivät, etten jättäisi autoani yleiselle parkkipaikalle, vaan toisin sen pihaan.

Taha Khosravi.­

– Göteborg ei ole vaarallinen kaupunki, eikä tämä ole tavallista täällä. Oloni on yhä turvallinen, sanoo Fressia Merino.

Hän toteaa, että tekijät eivät ole tavallisia teinejä.

– En käsitä, mikä heidän motiivinsa voi olla. On surullista, että teko kohdistui tavallisiin työssäkäyviin ihmisiin.

– Täällä oli tänään poliiseja ja poliitikkoja. Huolestuneiden ihmisten oli hyvä nähdä, että poliisi oli paikalla.

Fressia Merino.­

Sosiaalityöntekijät Robert Silva ja Mattias Rezler toteavat, ettei tapahtumiin ole yksinkertaista syytä.

– Tämä olisi voinut tapahtua myös missä tahansa muualla – ja tapahtuikin, he muistuttavat.

– Olemme asuneet täällä lapsuudesta asti ja tämä on ollut rauhallista aluetta.

Silva ja Rezler tähdentävät kommentoivansa asiaa sosiaalityöntekijöiden näkökulmasta.

– Ennen kaikkea tämä on kuitenkin poliisiasia.

Robert Silva (vas.) ja Mattias Rezler.­

Rawad Touma asuu viereisen rakennuksen kahdeksannessa kerroksessa.

– Kuulin kirkumista. Kun menin katsomaan ikkunasta, näin 10–15 mustiin pukeutunutta nuorta poikaa. Myöhemmin kuulin räjähdyksen ääniä.

– Olin peloissani ja soitin äidilleni. Tilanne täällä Förlundassa on muuttunut koko ajan pahemmaksi, mutta nyt pelkäsin ensimmäistä kertaa todella. Pelkään, että tällaista tapahtuu lisää tulevaisuudessa.

Frölunda resecentrumin luona poltettiin maanantai-iltana autoja. Tiistaina autonromut oli jo siivottu pois.­

Poliisi päivysti Frölundassa vielä tiistai-iltana.­

Artikkeli päivitetty 15.8.2018. kello 09.13. Lisätty tieto tiistain ja keskiviikon välisen yön autopaloista.